Սա ինձ համար նոր հարթակ էր միջազգային փորձս արդեն իմ մասնագիտական ոլորտում կիրառելու առումով: Բժիշկ ուսանողների ասոցիացիաների համաշխարհային ֆեդերացիան ամենամեծ ուսանողական կառույցն է բշժկական ոլորտում, որն արդեն 67 տարեկան է: Այս կառույցին անդամակցում է 125 երկիր: Ուրախ եմ, որ հնարավորություն եմ ունեցել աշխատելու այս կառույցի հայաստանյան թիմում: Այստեղ ձեռք բերած փորձը եւ հմտություններն անգնահատելի են: Ավելի կարեւոր է, որ հենց այս կառույցում ես հանդիպեցի իսկապես միջազգային բժշկական ոլորտի պրոֆեսիոնալների, ովքեր հետագայում իմ լավ ընկերները դարձան: Մենք իրականացնում էինք փոխանակման ծրագրեր. Հայաստան էին գալիս տարբեր երկրներից ուսանողներ, ինչպես նաեւ Հայաստանից էին մեկնում: Տարիների ընթացքում մեր հայ ուսանողները՝ մոտ 500 հոգի, մասնագիտական պրակտիկա են անցել աշխարհի լավագույն հիվանդանոցներում: